
A drog szerepe a magyar underground hip-hop szubkultúrában

A dolgozatom célja a magyar underground hip-hop szubkultúrában a drog szerepét feltárni. A szubkultúra egyik elemét, a rapzenét középpontba állítva, egy beavatkozásmentes szociológia módszerrel, a tartalomelemzéssel kutatom fel 199 magyar underground rapszövegben az illegális szerhasználatra utaló kifejezéseket. A szövegeket kvantitatívan és kvalitatívan is elemzem.
Írásom első részében a szubkultúra mint elméleti keret alkalmazási lehetőségét vázolom fel, valamint a témához kapcsolható releváns szakirodalmakat összegzem.
A dolgozat második felében bemutatom, hogy a hazai underground rap szövegekben milyen arányban fordulnak elő a különböző kábítószerek fajtái, az azok fogyasztását jelölő cselekvések, állapotok, és az ezekhez köthető eszközök. A lágy és kemény drogokat külön is vizsgálom, mivel más társadalmi kockázatot hordoznak magukban. Továbbá jellemzem azt is, hogy az alkohol megjelenése a szövegekben hogyan kapcsolható össze a kábítószerek előfordulásával. Következő fontos elemzési részem arra vonatkozik, hogy a műfajra jellemző társadalomkritikai szövegrészekben miképpen lelhető fel a kábítószer-használat témaköre, és milyen társadalmi problémákkal lehetnek összefüggésben. Vizsgálom továbbá azt is, hogy a szövegek a drogfogyasztást pozitívan, negatívan illetve semlegesen mutatják-e be. Utolsó kutatási kérdésemként pedig azt elemzem, hogy a szövegekben a drog témaköre lehet-e egy stílusbeli sajátosság. E témakörön belül két szimbólumot is vizsgálok. Egyrészt feltételezem, hogy a drog eladása a szegénységből való kijutást jelképezi, a marihuána fogyasztása pedig az egyéniséget és szabadságot fejezi ki.




